SA se Brad eindig sesde in San Marino GPBrad Binder (Foto: Brian Cheyne) Die Suid-Afrikaanse motorfietsrenjaer Brad Binder het Sondag sesde geëindig in die San Marino Grand Prix se Moto2-ren wat by die Misano World Circuit Marco Simoncelli beslis is. Binder (KTM) het 8.952 sekondes agter Augusto Fernandez (Katex) geëindig, wat die ren oor 25 rondtes gewen het. Fernandez het Fabio di Giannantonio (Speed Up) in die laaste rondte aan die binnekant van die 14de draai verbygesteek om die geruite vlag te ontvang. Hoewel hy liggies teen Di Giannantonio gebots het, het beamptes ná ŉ ondersoek besluit om geen verdere stappe teen Fernandez te doen nie. Alex Marquez (Katex) was derde, gevolg deur Thomas Luthi (Katex), Sam Lowes (Katex) en dan Binder. Marquez (197 punte) is steeds voor op die kampioenskapspunteleer, gevolg deur Fernandez (171) en Luthi (159), met Binder (135) in die vierde posisie. * In die San Marino Grand Prix (MotoGP) het die voorloper in vanjaar se reeks, Marc Marquez (Honda), vir Fabio Quartararo (Yamaha) in die voorlaaste rondte ingehaal en verbygesteek. Hy het die voorsprong prysgegee, maar in die 27ste en laaste rondte weer vir Quartararo verbygesteek en 0.903 sekondes voor hom geëindig. Maverick Vinales (Yamaha) was derde. * Marquez is nou met 93 punte voor op die kampioenskapspuntelys met net ses renne oor.